Kleuter veg om lewe ná ongeluk by skoolJayden Helberg. Foto: Facebook ŉ Kleuterseuntjie van Pretoria is in ŉ kritieke toestand in die hospitaal nadat hy Donderdag baie ernstige beserings by sy skool opgedoen het. Jayden Helberg moes Donderdag ŉ noodoperasie ondergaan en is ná die operasie in die waakeenheid van ŉ hospitaal opgeneem waar hy aan ŉ asemhalingsmasjien gekoppel is. Maroela Media verneem Jayden het seergekry toe ŉ sementwasbak op hom geval het, maar sy pa, Werner Helberg, wou nie meer besonderhede oor die ongeluk aan Maroela Media bevestig nie. Hy het Sondag gesê hy en sy vrou wil nou eers fokus op hul seun se herstel voordat hulle met die media oor die voorval gesels. Hy het Maroela Media wel verwys na ŉ Facebook-blad wat op die been gebring is om mense op hoogte te hou van Jayden se vordering en hulle aan te moedig om vir hom te bid. Volgens inligting op die Facebook-blad het een van Jayden se longe ná die ongeluk platgeval. Jayden was Saterdagaand steeds in ŉ kritieke toestand nadat hy ŉ terugslag gehad het. “Sy een longetjie het ŉ gogga. Dit word weggestuur vir verdere toetse. Ongelukkig het die een longetjie wat swak is die gesonde longetjie aangesteek. Sy hartklop was te vinnig wat ook komplikasies veroorsaak het. Susters het dadelik aan die werk gespring om hom weer stabiel te kry,” lui ŉ inskrywing op die blad. “Bid asseblief sonder ophou. [Ons] seuntjie het elke gebed só nodig.” Die Helberg-egpaar het ook op die blad gesê hulle vertrou op die Here vir volkome genesing. “Ons weet God hoor elke gebed en sien elke traan. Jaytjie, ons ou bulletjie, jy is ŉ regte vegtertjie. Jesus het jou styf vas teen Sy boesem.”